HR Službeni list Europske unije C 403/5

Objava zahtjeva u skladu s člankom 50. stavkom 2. točkom (a) Uredbe (EU) br. 1151/2012 Europskog parlamenta i Vijeća o sustavima kvalitete za poljoprivredne i prehrambene proizvode

(2016/C 403/07)

Ova je objava temelj za podnošenje prigovora na zahtjev u skladu s člankom 51. Uredbe (EU) br. 1151/2012 Europskog parlamenta i Vijeća (1).

JEDINSTVENI DOKUMENT

„KOPI ARABIKA GAYO”

EU br.: PGI-ID-02115 – 26.1.2016.

ZOI ( ) ZOZP ( X )

1. Naziv

„Kopi Arabika Gayo”

2. Država članica ili treća zemlja

Indonezija

3. Opis poljoprivrednog ili prehrambenog proizvoda

3.1. Vrsta proizvoda

Razred 1.8. Ostali proizvodi iz Priloga I. Ugovoru (začini itd.)

3.2. Opis proizvoda na koji se odnosi naziv iz točke 1.

Kava „Kopi Arabika Gayo” proizvodi se na nadmorskoj visini između 900 i 1 700 m unutar tri upravna područja „Aceh Tengah”, „Bener Meriah” i „Gayo Lues” u gorju Gayo Highland.

„Kopi Arabika Gayo” je kava koja zadovoljava nacionalne standarde. Prerađena je uobičajenom „sumatranskom djelomice suhom metodom” nazivanom i metodom „uklanjanja pulpe namakanjem”, (dalje u tekstu: „metoda uklanjanja pulpe namakanjem”) Ima sljedeća obilježja: ujednačenog okusa, izrazite kiselosti (bez pokazatelja – samo osjetilni/organoleptički učinak tijekom kušanja kave), manje gorka, snažne arome. K tomu, kava „Kopi Arabika Gayo” pokazuje svojstva jedinstvene složenosti okusa i aroma, kao na primjer orašastih plodova, karamele, čokolade i voća, blage kiselosti, punog i dugotrajnog okusa.

Na području gorja Gayo Highland uspijevaju samo vrste kave arabica. Sorte ili biljke kave vrste arabica uzgajane za kavu „Kopi Arabika Gayo” su: Borbor, Timtim, Ateng Jaluk, S 795 i P-88. Ove sorte mogu se upotrebljavati kao zasebne ili miješane sorte.

Oznaka zemljopisnog podrijetla „Kopi Arabika Gayo” obuhvaća sljedeće proizvode: zrna kave dobivena metodom uklanjanja pulpe namakanjem.

Boja zrna prije uklanjanja pulpe namakanjem je bijelosivkasta, a udio vode je 35-40 %.

Nakon uklanjanja pulpe namakanjem, boja zrna je plave do plavo-zelene boje, a udio vode je 12-12,5 %.

Zrna kave „Kopi Arabika Gayo” kojima se trguje na međunarodnom tržištu stupnja su kvalitete 1 (Nacionalni standard za vrednovanje fizičkog nedostatka), što podrazumijeva vrijednost fizičkog nedostatka nižu od 11 po 300 g. Završnim probirom nakon postupka razvrstavanja dobivaju se zrna kave od najmanje 6,5 mm ili veća.

Samo kava koja je predstavljena potrošaču i koja sadržava isključivo 100 % kave „Kopi Arabika Gayo” neovisno o stanju (zelena zrna ili pržena) ima prethodno navedena svojstva.

3.3. Hrana za životinje (samo za proizvode životinjskog podrijetla) i sirovine (samo za prerađene proizvode)

—

3.4. Posebni proizvodni postupci koji se moraju provesti na određenom zemljopisnom području

Na zemljopisnom području kave „Kopi Arabika Gayo” moraju se provesti sljedeći proizvodni postupci:

— proizvodnja bobica kave,

— postupci prerade do konačne prerade zrnja.

3.5. Posebna pravila za rezanje, ribanje, pakiranje itd. proizvoda na koji se odnosi registrirani naziv

Pakiranje zrna kave obavlja se na zemljopisnom području kave „Kopi Arabika Gayo” kako bi se zadržala kvaliteta zrna i osigurala njegova sljedivost.

3.6. Posebna pravila za označivanje proizvoda na koji se odnosi registrirani naziv

Kava obuhvaćena ZOZP-om „Kopi Arabika Gayo” predstavlja se kupcima ili krajnjim potrošačima na tržištu u pakiranjima i ambalaži na kojima je jasno istaknuto sljedeće: „Zaštićena oznaka zemljopisnog podrijetla” ili ZOZP, samo naziv „Kopi Arabika Gayo” ili po želji zajedno s prijevodom na bilo koji službeni jezik EU-a, logotip „Kopi Arabika Gayo” registriran kao žig Europske unije i po želji logotip ZOZP-a.

4. Sažeta definicija zemljopisnog područja

„Kava ‚Kopi Arabika Gayo’ proizvodi se na nadmorskoj visini između 900 i 1 700 m unutar tri upravna područja ‚Aceh Tengah’, ‚Bener Meriah’ i ‚Gayo Lues’ u gorju Gayo Highland. Na karti lijevo prikazana su tri područja obuhvaćena oznakom zemljopisnog podrijetla. Sivom i bijelom bojom (‚Hutan Produksi’ i ‚APL’) obilježena su područja u ta tri upravna područja na kojima se proizvodi kava.”

5. Povezanost sa zemljopisnim područjem:

Kava „Kopi Arabika Gayo” ima svojstva jedinstvene složenosti okusa i aroma zbog prirodnih i ljudskih čimbenika prisutnih na zemljopisnom području. Ta obilježja čine ugled kave Kopi Arabika Gayo na tržištu.

Utjecaj prirodnih čimbenika:

„Kopi Arabika Gayo” potječe s određenog područja nadmorske visine između 900 i 1 700 m. Položaj gorja Gayo Highland upotrebljava prirodne granice kao što su doline ili ceste na zapadnoj i istočnoj strani. „Kopi Arabika Gayo” raste u sjeni drvenastih grmova krmne mahunarke Leucaena sp. (lokalnog naziva pete). Uzgoj kave u uvjetima visoke nadmorske visine i smanjene jačine svjetlosti, približno 60 % pune sunčeve svjetlosti, kao posljedicu ima usporavanje procesa dozrijevanja. Taj proces podrazumijeva stvaranje kemijskih spojeva koji čine okus kave orašastim, karamelnim, čokoladnim, voćnim, blage kiselosti, punog i dugotrajnog okusa.

Na tom je području zrak hladan i suh, s godišnjim padalinama od 1 834 mm i 149 kišnih dana, s prosjekom od 60 – 347 mm mjesečno. Temperature se kreću između 16 i 24 °C tijekom čitave godine, dok je relativna vlažnost zraka preko 80 %. U gorju Gayo Highland prisutna je ekstremna razlika u temperaturi između dana i noći od približno 5 °C. Slijedom toga, grmovi „Kopi Arabika Gayo” nose plodove tijekom cijele godine, s dva vrhunca sezone žetve, od ožujka do travnja i od listopada do studenoga. Raspodjelom sazrijevanja bobica tijekom cijele godine izbjegava se pretjerani prinos i učinak na posebnu aromu kave (orašasta, karamelna, čokoladna, voćna, blage kiselosti, punog i dugotrajnog okusa).

Područje gorja Gayo Highland pripada vlažnom tropskom području. Sastoji se od plodnih vulkanskih tala (andosol, inseptisol, ultisol i oxisol). U pogledu fizičkih svojstava, tekstura tla na tom području uglavnom se sastoji od ravnomjerne smjese pijeska, mulja i gline. Takve okolnosti omogućavaju uspješan rast korjenja kave. Većina tala na području gorja Gayo Highland istodobno ima dobra kemijska svojstva kao što su visoka do vrlo visoka razina organskih tvari/materijala (organski ugljik), srednje do vrlo visoka razina sadržaja dušika (ukupni dušik) te nizak do srednji omjer ugljika/dušika kao i optimalni uvjeti u pogledu pH za uzgoj kave (5,5 do 7,0).

Zahvaljujući navedenim fizičkim i kemijskim svojstvima tla, „Kopi Arabika Gayo” odlično uspijeva. Zdrava biljka obično ima dovoljno zdravih listova za podržavanje rasta zrna kave do potpune zrelosti. Tako je omogućeno dosezanje najviše razine rasta zrna i stvaranje najboljih odgovarajućih uvjeta za okus.

Iz navedenog proizlazi da okus kave nije predodređen samo jednim čimbenikom. Na njega utječe međusobno djelovanje nekoliko čimbenika, uglavnom onih koji se odnose na zemlju (većinom plodnost tla i nadmorska visina), rast biljke (vigor i zdravlje), kao i metode proizvodnje kao što su upotrebljavanje drveća koje daje sjenu, suzbijanje nametnika i bolesti (uključujući fiziološke poremećaje), berba bobica (razina zrelosti i svježina) te obrada nakon berbe (djelomice suhim i mokrim postupkom).

Utjecaj ljudskih čimbenika:

Pored navedenih čimbenika, „Kopi Arabika Gayo” ističe se i s obzirom na ljudske čimbenike. „Kopi Arabika Gayo” proizvod je velikog ugleda jer je uzgajaju ljudi kojima je stalo do njezine kvalitete.

Znanje i iskustvo naroda Gayo koje utječe na kvalitetu kave većinom se temelji na poljoprivrednoj praksi uzgoja kave, berbi bobica i preradi nakon berbe, djelomice suhim postupkom uklanjanja pulpe namakanjem.

U vezi s poljoprivrednom praksom, narod Gayo uzgaja kavu u sjeni stabala kao što su bijela mimoza (lamtorogung), avokado i mandarina (jeruk keprok), uspješno održava plodnost tla i redovito podrezuje stabla.

Proizvođači isto tako tradicionalno koriste nenavodnjavana polja za sadnju kave. K tomu, poljoprivrednici običavaju gnojiti biljke kave samo organskim gnojivima, posebno onima koja se sastoje od kombinacije kavine ljuske i raznovrsnih lokalnih materijala, kao što su komadići bijele mimoze (lamtorogung) i stajsko gnojivo (Karim, et al., 2000.). Većina poljoprivrednika trebala bi više koristiti organska gnojiva jer mnoga polja imaju nizak udio primarnih hranjivih tvari.

Uzgajivači kave Gayo uvijek ručno probiru crvene bobice jer dobro poznaju učinak koji nakon branja, tijekom prerade, ima postupak probiranja u pogledu kvalitete kave (obilježja, okus i aroma).

U vezi s obradom nakon žetve, uzgajivači kave na području gorja Gayo Highland primjenjuju metodu uklanjanja pulpe namakanjem. S tim u vezi, postupak odvajanja pulpe od zrna primjenjuje se dok su bobice kave još vlažne (s udjelom vlage od 35 do 40 %). Zrna kave obrađena uklanjanjem pulpe namakanjem punog su okusa, blage kiselosti i složenog okusa s orašastim, čokoladnim, karamelnim i voćnim notama, punog i dugotrajnog okusa. Udio vlage je od 12 – 12,5 % i takva se svojstva nadziru za potrebe trgovine.

Ugled „Kopi Arabika Gayo”:

Naziv „Gayo” vezan je uz proizvodnju kave, poznate kao tradicionalna proizvodnja ovoga područja, integrirane u kulturološke obrasce stanovnika.

Kava „Kopi Arabika Gayo” ima dugu povijest. Započela je u eksperimentalnom vrtu u Berendalu, selu na upravnom području „Aceh Tengah”, tijekom nizozemske kolonijalne ere i razvila se u svim dijelovima gorja Gayo Highland. Zbog lokalne tradicije uzgoja regija proizvodi kvalitetnu kavu. Stoga kava „Kopi Arabika Gayo” ima dobar ugled i u Indoneziji je poznata kao jedna od izvornih i posebnih vrsta kava.

Neke znanstvene publikacije potvrđuju ugled kave „Kopi Arabika Gayo”:

Kriteriji vrednovanja pogodnosti zemljišta za kavu Arabica Gayo na području gorja Gayo Highlands/Evaluasi Kriteria Kesesuaian Lahan Kopi Arabika Gayo di Dataran Tinggi Gayo - R Salima, A Karim, S Sugianto - Jurnal Manajemen …, 2012. - jurnal.unsyiah.ac.id; Vodič za uzgoj i preradu kave „Arabika Gayo”/Panduan Budidaya dan Pengolahan Kopí Arabika Gayo - S Mawardi, R Hulupi, A Wibawa, S Wiryaputra - 2008.

(1) SL L 343, 14.12.2012., str. 1.